|  |
| --- |
| **Gal. 2:19b-20 (Fil. 3:1-14)****“Christus lewe in my.”***Andries Burger, Pinetown Gemeente, 31 Maart 2024 (Opstanding)* |

*Sing:* *Lied 118:7(C); Ps.118:1,4,5(C); Lied 514:1,2(C); Ps.118:6,8(C); “Vrede”*

Christus se kruisiging en sy opstanding is die brandpunt van God se verlossingsplan

om redding te bewerk vir die mens wat weens ons sonde verlore geraak het in die ontaarding van sonde.

Alles wat voor die kruisiging gebeur het (selfs nog voor die skepping af) trek saam en zoem in na waar Hy Homself as God se Paaslam offer om in ons plek die regverdige straf van God op Hom te neem.

En soos alles vooraf ingezoem het op sy kruisiging, so zoem alles weer uit van sy opstanding af verder (selfs nog verder as sy wederkoms).

Die grootste tragedie in die ewigheid is seker dat dit aan die meeste mense geen verskil maak nie. Trouens dit word net nog en ŉ groter aanklag teen hulle.

Soos Jesus in Mat. 7 waarsku dat die pad na die verderf breed is, ja vol van mense wat so blind en verhard is in sonde dat hulle God se onbeskryflike liefde en genade ontken of minag en verwerp.

En God sal hulle die gevolge daarvan laat dra in hulle ewige helse straf.

Maar vir Christene, vir gelowige navolgers van Christus, is sy kruisdood en opstanding die absolute hoogtepunt van ons lewens.

Natuurlik was dit belangrik dat ons as mense gebore is, maar wat met ons gebeur by Golgota en by die leë graf is ordegroottes belangriker.

Want dit is daar by Jesus wat sterf en opstaan wat ons ewige saligheid in hemelse heerlikheid ontspring soos ŉ fontein in ŉ barre woestyn.

Wat is dit wat met ons gebeur by Christus se kruisdood en by sy opstanding?

Wat fisies met Jesus gebeur het – om dood te gaan en weer lewendig te word – vind ŉ geestelike eggo in ons wat met Hom verenig word deur ons geloof wat God in ons wek.

Soos ons lees in Gal. 2:19b-20, *“19... ek is saam met Christus gekruisig, 20en nou is dit nie meer ek wat lewe nie, maar Christus wat in my lewe. Die lewe wat ek nou nog hier lewe, leef ek in die geloof in die Seun van God wat sy liefde vir my bewys het deur sy lewe vir my af te lê.*

(In die vorige preek het ons op die eerste deel, die doodgaan helfte gefokus.)

Die eerste wat gebeur is dat ons saam met Christus gekruisig word, dat ons saam met Hom sterf.

Nie fisies liggaamlik nie, ook nie in ŉ mistiese buiteliggaamlike geestesvervoering nie.

Wanneer ons deur geloof deel kry aan Christus se kruisiging dan verlos Hy ons van die houvas wat alles in hierdie lewe op ons gehad het.

Jy word nie meer gedryf deur jou begeertes en jou vrese nie;

gesondheid en voorspoed en selfs veiligheid en beskerming oorheers nie meer jou lewe nie;

jou verhoudings met ander mense is nie meer die absolute bron van vreugde of kastyding in jou lewe nie.

Ons gaan selfs dood vir die sonde waarmee Jesus aan die kruis afgereken het soos ons in Rom. 6:6-7 lees, *“6Ons weet tog dat die sondige mens wat ons was, saam met Christus gekruisig is, sodat ons sondige bestaan beëindig kon word. Ons is dus nie langer slawe van die sonde nie. 7Iemand wat gesterf het, is immers vry van die mag van die sonde.”*

Dink weer bietjie na oor alles en almal wat nog kompeteer om die belangrikste in jou lewe te wees...

Is dit jou prestasie, jou gesondheid, jou aansien, jou gemak en gewoontes, jou kinders of ouers of lewensmaat, jou ras of kultuur of taal of land, jou trots en goeie naam? Wat is dit vir jou?

Vir so lank as wat sulke dinge nog kompeteer om die belangrikste in jou lewe te wees – vir so lank sal jy nie Christus se volkome bevryding en sy volle vrede beleef nie.

Sy bevryding is eers volkome wanneer jy daardie goed afsterwe, wanneer jy so goed as dood is daarvoor.

Ons kan dit nie self doen nie, dit is God wat ons laat deel in Christus se kruisiging...

Kon ons vra Hom daarvoor in gebed...

 **<< Gebed >>**

*Kort gebed, bely goeters, bely ons vasgryp daaraan en onvermoë om te los, vra vir deel aan kruisiging, vra om bevryding, lê aan die kruis maak ons dood vir die verslawing daaraan en die oorheersing daarvan.*

Ons kan egter nie in die niemandsland tussen kruisiging se doodgaan en opstanding se lewe vashaak nie.

Wanneer jou lewe wat leeggemaak is van alles nie dadelik gevul word met Christus nie sal die wêreld en die sonde en die duiwel net terugkom en jou nog erger oorheers – soos Jesus daarteen waarsku in Matteus 12:43-44.

Nee, Jesus word nie gekruisig net om dood te gaan nie,

 maar om af te reken met die dood sodat Hy en elkeen wat in Hom glo,

 saam in Hom sal oorwin en waarlik en heerlik sal lewe in sy volheid....

Soos ons in Rom. 6:8-11 lees, *“8Ons het saam met Christus gesterwe; daarom glo ons dat ons ook saam met Hom sal lewe.*”

Nou maak die meeste van ons die fout dat ons verstaan dat ons net eendag met sy wederkoms uit die dood sal opstaan.

Dit is wel waar, almal wie se lywe sterf voordat Jesus weer kom se vergaande lyke sal weer opstaan met sy wederkoms, maar ons het ook ŉ ander opstanding.

Luister mooi, dit kan verwarrend klink, maar dit hoef nie te wees nie.

Kyk wat staan in Ef. 2:4-6, *“4… God is ryk in barmhartigheid en het ons innig lief.*

*5Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is julle gered!*

*Ja, in Christus Jesus het Hy ons saam met Hom opgewek uit die dood en ons saam met Hom ŉ plek in die hemel gegee,”*

Wanneer het God ons wat deur geloof gemeenskap met Christus het lewend gemaak, wanneer het Hy ons opgewek?

Saam met Christus, in die verlede tyd – klaar gedoen.

Nog nie ons lywe nie né, maar ons gees is klaar uit ons geestelike dood van sonde opgewek saam met Christus.

 Soos wat ons saam Christus gekruis is, so is ons saam met Hom opgewek.

En nou kan ons tog nie meer lewe soos ons ou sondige mens wat verknog was aan sonde en allerhande dinge in ons ou lewe nie?

“*Ons moet ophou om te lewe soos julle vroeër gelewe het … ons gees en gedagtes moet nuut word”*, lees ons in Ef. 4:22-23.

En 2 Kor. 5:15, *“15… Hy het vir almal gesterwe, sodat dié wat lewe, nie meer vir hulleself moet lewe nie, maar vir Hom wat vir hulle gesterf het en uit die dood opgewek is.*

Besef en verstaan jy die betekenis van Gal. 2:19b-20, *“19... ek is saam met Christus gekruisig, 20en nou is dit nie meer ek wat lewe nie, maar Christus wat in my lewe.”*

As jy werklik in Christus glo en met Hom gemeenskap het, dan het jy gemeenskap in sy dood –

dan sal jy so goed soos dood wees vir enigiets anders wat wil kompeteer om belangriker in jou lewe te wees as jou Koning Jesus Christus.

Maar as jy nog nie in Hom gesterf het nie, as jy jouself nog nie verloën nie, dan het jy nog nie deel aan Hom nie – en ook nie aan sy verlossing nie, dan het sy kruisiging nog geen effek op jou nie.

As jy werklik in Christus glo en met Hom gemeenskap het, dan het jy gemeenskap in sy opstanding –

dan sal sy vingerafdrukke in jou lewe duidelik wees, en die vrug van die Gees, die merktekens van ŉ nuwe lewe waar Christus se genade en sy liefde en gehoorsaamheid en diensbaarheid duidelik sigbaar is.

Maar as daar nog nie tekens is dat jy nie meer vir jouself lewe nie maar vir Hom wat opgestaan het nie, as sy lewe nog nie in jou lewe sigbaar word nie, dan het sy opstanding nog geen effek op jou nie.

Sonder hierdie “dood gaan in Christus” en “Christus wat lewe in jou” –

is daar nog geen versoening met God nie;

is daar nog geen verlossing en ewige lewe met Hom nie.

Dit is nie maar ek wat so sê nie, Jesus sê self dat sonder wedergeboorte daar geen verlossing is nie.

Want dit is wat dit is – wedergeboorte – om in jou self te sterf en tot ŉ nuwe lewe gebore of opgewek te word in Christus.

Of noem dit bekering – die afsterwe van die ou mens en die opstanding van die nuwe mens…

Hoe lyk so ŉ lewe?

Soos Abraham vir wie Isak so goed soos dood was toe hy hom moes gaan offer.

Maar kom ons kyk na die voorbeeld wat Paulus van hom self gee in Fil. 3:7-15:

*7… wat eers vir my 'n bate was, beskou ek nou as waardeloos ter wille van Christus, 8ja, nog meer: ek beskou alles as waardeloos, want om Christus Jesus, my Here, te ken, oortref alles in waarde.*

*Ter wille van Hom het ek alles prysgegee en beskou ek dit as verwerplik sodat ek Christus as enigste bate kan verkry 9en een met Hom kan wees: vrygespreek, nie omdat ek die wet onderhou nie, maar omdat ek in Christus glo. Dit is die vryspraak wat God gee omdat 'n mens in Hom glo.*

 *10Al wat ek wens, is om Christus te ken, die krag van sy opstanding te ondervind en deel te hê aan sy lyding deur aan Hom gelyk te word in sy dood, 11in die verwagting dat ek self deel sal hê aan die opstanding uit die dood.*

*12Ek sê nie dat ek dit alles al het of die doel al bereik het nie, maar ek span my in om dit alles myne te maak omdat Christus Jesus my reeds Syne gemaak het. 13… ek verbeel my nie dat ek dit alles al het nie.*

*Maar een ding doen ek: ek maak my los van wat agter is en strek my uit na wat voor is.14Ek span my in om by die wenstreep te kom, sodat ek die hemelse prys kan behaal waartoe God my geroep het in Christus Jesus.*

Alles wat belangrik was is nou waardeloos – want hy is dood daarvoor, hy is in Christus gekruisig.

Al wat hy wens is om Christus te ken, om sy opstanding te ondervind en selfs deel te kry aan sy lyding en sy dood – want hy lewe nie meer vir homself nie maar Christus leef in hom.

Hy het dit ook nog nie heeltemal bereik nie, al is dit reeds waar is kry hy dit nog nie volkome reg soos wat hy moet en soos wat hy regtig wil nie.

Maar hy los sy mislukkings agter hom, hy bly nie in sak-en-as sit daaroor nie…

hy span hom net soveel meer daartoe in om dit te bereik –

om nie vir homself te lewe nie maar vir Christus wat uit die dood opgestaan het en in hom lewe.

Waar begin mens om so te lewe?

Jy begin deur Jesus te leer ken – reg deur jou hele lewe, al meer en al beter.

En daar is geen ander plek om te begin as waar die Heilige Gees Hom aan ons bekend maak nie – die Bybel.

Van Genesis 1 tot Openbaring 22 is Hy die hoofkarakter van elke gedeelte – soms is Hy helder in die voorgrond, ander kere in die agtergrond verskuil… maar sy blye boodskap van verlossing is altyd daar.

Dit is waar ons Hom eerste leer ken, en soos wat ons Hom daar beter leer ken,

so maak dieselfde Heilige Gees ons oë oop om dit wat ons in die Bybel oor Hom leer in die lewe raak te sien…

En terwyl ons vasgenael fokus op Christus in die Woord en ook in die lewe,

verander die Heilige Gees ons meer-en-meer om die beeld van Jesus in en met ons lewens uit te straal.

Soos die proses van metamorfose ŉ wurm-papie verander in ŉ skoenlapper

so verander die Heilige Gees ons om Jesus al helderder en al duideliker uit te leef –

 dit is wat 2 Kor. 3:18 ons leer.

Kom ek sluit af:

Christus se kruisiging en opstanding beteken vir die meeste mense in die wêreld net mooi niks want hulle ontken dit, hulle minag en bespot dit terwyl hulle op die breë pad hulle helse einde tegemoet snel.

Vir Christene is dit egter die heel belangrikste gebeurtenis in ons hele lewe – van bevrugting en ons geboorte af tot in die ewige saligheid van die nuwe aarde en die nuwe hemel in God se almagtige heerlikheid.

 Maar dit is nét waar vir die wat in Christus sterf en in wie Hy lewe…

En een van die grootste foute wat selfs baie ernstige gelowiges maak,

is om net te dink aan ons liggaamlike dood wanneer dit kom,

 en ons liggaamlike opstanding wanneer Jesus weer kom.

 Al is dit ook waar.

Maar Paulus se woorde – dat hy saam Christus gekruisig is en dat dit nie meer hy is wat lewe nie, maar Christus wat in hom lewe – is nie bedoel as ŉ profesie vir die toekoms nie.

Dit is reeds so wanneer hy dit sê,

dit is reeds so vir elkeen wat waarlik deur geloof met Christus gemeenskap kry aan sy dood en opstanding.

Ons is reeds saam met Hom gekruisig en Hy leef reeds in ons –

En dit moet en dit sal al duideliker word terwyl die Heilige Gees dit in ons laat gebeur omdat ons vasgenael fokus op Christus in die Woord en in die lewe

Ons dink dat Christus ons moet help in ons lewe – dit is nie wat die Bybel leer nie.

Hy help ons nie met óns lewe nie want dit is reeds saam met Hom gekruisig, ons moet dit prysgee en afsterf.

Dit is sý lewe wat ons in ons lywe moet leef deur die werk van die Heilige Gees.

Ons verteenwoordig nie meer ons self nie want ons is saam gekruisig.

Hy lewe nou in ons en ons is sý verteenwoordigers …

Glo jy in Jesus Christus? Het jy met Hom gemeenskap?

Dan Jy lewe nie meer vir jouself nie, jy werk nie vir jouself nie, jy bestuur nie jou besigheid vir jouself nie, jy maak nie kinders groot vir jouself nie…

 So kan jy verder gaan…

 Nie meer vir ons self nie want ons is saam met Hom gekruisig…

 Ons lewe vir Hom, ons werk vir Hom, ons lag en huil vir Hom…

 Meer nog eintlik, nie waar nie – Hy lewe in ons…

Besef jy watter bevryding dit bring?

Daar is geen rede meer vir enige angstigheid of vrese nie.

As Hy in jou lewe dan raak jy nie meer ontsteld oor enige omstandighede nie

want jy lewe nie meer vir jouself nie, maar vir Hom wat gesterf en uit die dood opgestaan het; jy leef nie meer nie want dit is Christus wat in jou lewe.

Moenie dat hierdie Paasfees by jou verbygaan sonder ŉ geestelike oes vir God se verheerliking en vir jou volkome bevryding en ewige vrede nie…

 Laat God jou verander…. En verander dan.

Verstaan dit en besef dit en leef dit uit…

sodat jy ook soos Paulus met oortuiging sal kan sê

 dat jy saam met Christus gekruisig is en

 dat dit nie meer jy is wat lewe nie maar Christus wat in jou lewe

AMEN

GEBED vanuit Ef. 3

*14Daarom kniel ek in gebed voor die Vader15aan wie die hele gemeenskap van gelowiges in die hemel en op die aarde sy bestaan te danke het.*

*16Ek bid dat Hy deur sy Gees uit die rykdom van sy heerlikheid aan julle die krag sal gee om innerlik sterk te word, 17dat Christus deur die geloof in julle harte sal woon en dat julle in die liefde gewortel en gegrondves sal wees.*

*18Mag julle in staat wees om saam met al die gelowiges te begryp hoe wyd en ver en hoog en diep die liefde van Christus strek. 19Mag julle sy liefde ken, liefde wat ons verstand te bowe gaan, en mag julle heeltemal vervul word met die volheid van God.*